Con tot y con ixo os arrumans conservoron l'autodenominación Romanus: Armãnj y Rrãmãnj en Grecia, y rrãmãnji u rrãmenji n Albania. Encara os albaneses denominan a los arrumans rëmër, que tamién ye una derivación de Romanus, pero bi ha atras denominacions, populars u eruditas. En a Edat Meya u en textos que parlan d'a Edat Meya se feba servir o exonimo 'vlaco pa dicir a toz os pueblos balcanicos que charraban una luenga neolatina. Este exonimo ye d'orichen eslavo, lo podemos leyer en bulgaro como vlasi, en albanés como Vllehe, en griego como Vlahi, en turco como Ulahlar. Pa embolicar més l'asunto en a historiografía medieval a vegatas s'ha feito servir o termin Vlaco pa dicir "bandido", "rebel" y en a Bosnia otomana diciban vlacos a los cristians catolicos u ortodoxos locals. Os meglenorrumans han preso a denominación eslava de vlasi p'autodenominar-sen, dixando a denominación orichinal derivata de romanus.